Joel 1
Kit ma bonyo gubalo kwede lobo
1Man lok pa Rwot ma yam obino bot Joel wod pa Petuel.
2Wuwiny lok man, wun ludoŋo muteggi,
wuter itwu, wun jo ducu ma wubedo i lobo man.
Gin macalo man yam otimme i karewu,
nyo i kare pa kwarowu?
3Wutit pire bot litinowu,
wek litinowu gutit bot litinogi,
ki likwayogi bene guwac bot yalwak ma bilubogi.
4Gin ma bonyo adwek ocamo odon, bonyo abum ocamo woko.
Gin ma abum ocamo odoŋ,
bonyo lagara ocamo woko,
gin ma lagara ocamo odon,
labar ocamo otyeko woko liweŋ.
5Wuco woko, wun jo ma lumero, wukoki;
wukok matek, wun jo ducu ma mato koŋo vino,
pi koŋo vino malino-ni,
pien doŋ gityeko jukone woko ki i dogwu.
6-Pien rok mo doŋ obino ka lweny i kom lobona,
mony matek ma pe kwanne, Lakgi calo lak labwor,
lakgi boco calo lagili lak min labwor.
7Gubalo olokka ducu, odurona bene guŋido woko;
gupaco poke, gubolo piny, jaŋgi okwor matar.
8Wukok, macalo nyako ma oruko boŋo cola,
ma kumo pi cware ma pud onyome anyoma.
9Gityer me moko kwon ki gityer amata
gigiko kelogi woko i ot pa Rwot.
Ajwagi ma lutic pa Rwot, gitye ka kumo.
10Potti oballe,
piny oto woko do, pien kal doŋ oballe,
koŋo vino doŋ pe, moo doŋ pe nen.
11Lewic omakwu, wun lupur, wukok matek,
wun lupur olok pi naŋo ki cayiri;
pien cam me poto doŋ olal woko.
12Olok oner,
oduro bene oballe woko;
Okwer pomegranat, ki otit ki acuga,
yadi ducu ma i poto guner woko; yomcwiny doŋ pe
bot litino pa dano.
13Wuruk boŋo cola, wun ajwagi, wukok can,
wukok matek, wun lutic i keno tyer.
Wudony i ot, wubut i boŋo cola,
wun lutic pa Lubaŋana.
Pien gityer me moko kwon ki gityer amata
doŋ gijuko kelogi woko i ot pa Lubaŋawu.
14Wukwer kare me ri kec,
wulwoŋ cokke madit me woro
Lubaŋa, Wucok ludoŋo
ki jo ducu ma gibedo i lobo man,
gubin i ot pa Rwot Lubaŋawu, gukok bot Rwot.
15-Oyi, nino-ni do!
Pien nino pa Rwot doŋ cok,
bino macalo to-piny ma Won Twer Ducu ocwalo.
16Cam doŋ gibalo ki i nyimwa ma wan waneno.
Yomcwiny ki um dok tye i ot pa Lubaŋawa?
17Kodi otuŋ i ŋom ka ma gicoyogi iye,
dula odoŋ noŋo;
dero ducu oballe woko, pien kal pe ocek.
18Kit ma lee cur kwede!
Piny oloyo dyaŋi woko, pien kakwayogi doŋ pe;
wa romi bene gujony woko.
19Akok boti, ai Rwot, pien mac doŋ owaŋo olet ma i tim,
leb mac doŋ owaŋo yadi ducu ma i poto.
20Wa lee me tim ducu gikok boti,
pien pii ma i nota doŋ otwo woko,
mac doŋ owaŋo olet ma i tim.